கேள்வி: ஏமி கார்மைக்கேல் - இந்தியாவில் பணி என்பது என்ன?
பதில்: துவக்கத்தில் கார்மைக்கேல் யப்பானுக்குப் பயணம் செய்து, பதினைந்து மாதங்கள் தங்கியிருந்தார், ஆனால் உடல்நலக் காரணங்களுக்காக நாடு திரும்பினார். இலங்கையில் குறுகிய காலம் பணிபுரிந்தார். பின்னர் தனது உடல்நலன் பொருட்டு இந்தியாவின் பெங்களூர் சென்றார், அங்கு ஒரு மறைப்பணியாளராகத் தனது பணியைத் தொடர ஏதுவாக அங்கேய தங்க முடிவெடுத்தார். இவர் இங்கிலாந்து திருச்சபையின் ஜெனானா மிஷனால் நியமிக்கப்பட்டார். கார்மைக்கேலின் மிகவும் குறிப்பிடத்தக்க பணியாக பெண்கள் மற்றும் சிறுமிகளிடையே பணிபுரிந்தார். அவர்களில் சிலரை தேவதாசியாக ஆக்கப்பட்டு கட்டாயப் பால்வினைத் தொழில் தள்ளப்படுவதிலிருந்து மீட்டார் கார்மைக்கேல் தனது பணியைத் தொடர 1901 ஆம் ஆண்டு டோனாவூர் சங்கத்தை நிறுவினார், பின்னர் இவர் ''தி கோல்ட் கார்டில்'' (1932) எழுதினார். இந்தியாவின் தென் முனையிலிருந்து முப்பது மைல் தொலைவில், தமிழ்நாடு டேனாவூர் அமைந்துள்ளது. 19 ஆம் நூற்றாண்டின் முற்பகுதியில் ஜெர்மன் மறைப்பணியாளர்களுக்கு நிதியளித்த கவுண்ட் டோனாவின் பெயரிலிருந்து இந்த ஊர்ப் பெயர் வந்தது. பின்னர் ரெவ். தாமஸ் வாக்கர் ஒரு பள்ளியை நிறுவினார். கார்மைக்கேலின் கூட்டுறவால் டோனாவூர் ஆயிரத்துக்கும் மேற்பட்ட குழந்தைகளுக்கு ஒரு சரணாலயமாக மாற்றியது. கோயில் தேவதாசிகளாக்கபட்ட சிறுமிகளை மீட்பதற்கான தனது ஊழியம் பிரீனா என்ற பெண்ணுடன் தொடங்கியதாக கார்மைக்கேல் அவ்வப்போது கூறுவார். தனது விருப்பத்திற்கு மாறாக கோயில் தேவதாசியாக மாற்றபட்டதால், பிரீனா தப்பித்து வந்தார். ஏமி கார்மைக்கேல் அப்பெண்ணுக்கு தங்குமிடம் அளித்தார், இதன் மூலம் அவள் வாழ்வில் புதிய அத்தியாயத்தைத் தொடங்கிவைத்தார். இந்தியப் பண்பாட்டை மதிக்கும் முயற்சியாக, டேனாவூரில் மறைப்பணியில் ஈடுப்பட்டவர்கள் இந்திய உடைகளை அணிந்து, மீட்கப்பட்ட குழந்தைகளுக்கு இந்தியப் பெயர்களைச் சூட்டினர். கார்மைக்கேல் இந்திய ஆடைகளை அணிந்துகொண்டு, தனது தோலுக்கு அடர் காபியால் சாயம் பூசினார் . இந்தியாவில் பணியாற்றும் போது, மறைப்பணி வாழ்க்கையைப் பற்றி யோசித்துக்கொண்டிருந்த ஒரு இளம் பெண்ணிடமிருந்து கார்மைக்கேல் ஒரு கடிதம் பெற்றார், "மறைப்பணி வாழ்க்கை எப்படி இருக்கிறது?" என்று அதில் அவர் கேட்டிருந்தார். அதற்கு கார்மைக்கேல், "மறைப்பணி வாழ்க்கை என்பது வெறுமனே இறப்பதற்கான ஒரு வாய்ப்பு" என்று பதில் எழுதினார். 1912 ஆம் ஆண்டில், டேனாவூரில் ஒரு மருத்துவமனைக்கான நிதியுதவியும், தொழிலாளர்களும் கிடைத்தனர். 1913 வாக்கில், டேனாவூர் சங்கம் 130 சிறுமிகளுக்கு சேவை செய்து கொண்டிருந்தது. 1918 ஆம் ஆண்டில், டோனாவூரில் இளம் சிறுவர்களுக்கான ஒரு இல்லம் அமைக்கபட்டது. அவர்களில் பலர் முன்னாள் தேவதாசிகளுக்குப் பிறந்தவர்கள். இதற்கிடையில், 1916 ஆம் ஆண்டில் கார்மைக்கேல் பொது வாழ்க்கையின் சகோதரிகள் என்ற புராட்டஸ்டன்ட் சமய அமைப்பை உருவாக்கினார்.